Document ID: 31977R2830

ΚΑΝΟΝΙΣΜΟΣ (ΕΟΚ) αριθ. 2830/77 ΤΟΥ ΣΥΜΒΟΥΛΙΟΥ της 12ης Δεκεμβρίου 1977 περί των αναγκαίων μέτρων για να επιτευχθεί η δυνατότης συγκρίσεως της λογιστικής και των ετησίων λογαριασμών των σιδηροδρομικών επιχειρήσεων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 75,
την απόφαση 75/327/ΕΟΚ του Συμβουλίου της 20ής Μαΐου 1975 περί βελτιώσεως της καταστάσεως των σιδηροδρομικών επιχειρήσεων και εναρμονίσεως των κανόνων που διέπουν τις οικονομικές σχέσεις μεταξύ αυτών των επιχειρήσεων και των Κρατών(1), και κυρίως το άρθρο 8 παράγραφος 2 αυτής,
την πρόταση της Επιτροπής,
τη γνώμη του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Εκτιμώντας:
ότι η εναρμόνιση των κανόνων που αφορούν τις οικονομικές σχέσεις μεταξύ των Κρατών και των σιδηροδρομικών επιχειρήσεων πρέπει να βασίζεται όσο το δυνατό περισσότερο στις οικονομικές και λογιστικές αρχές που εφαρμόζονται στις βιομηχανικές και εμπορικές επιχειρήσεις- ότι η εναρμόνιση αυτή απαιτεί τη θέσπιση αναγκαίων μέτρων για να επιτευχθεί η δυνατότης συγκρίσεως των ετησίων λογαριασμών των σιδηροδρομικών επιχειρήσεων-
ότι η δυνατότης συγκρίσεως των ετησίων λογαριασμών των σιδηροδρομικών επιχειρήσεων θα συμβάλλει στη βελτίωση της διαφάνειας των οικονομικών αποτελεσμάτων αυτών των επιχειρήσεων και των οικονομικών παρεμβάσεων του Κράτους-
ότι η δυνατότης συγκρίσεως αυτών των ετησίων λογαριασμών είναι δυνατό να καθιερωθεί διά προσαρμογής των ετησίων αποτελεσμάτων των σιδηροδρομικών επιχειρήσεων σε έναν ομοιόμορφο τύπο-
ότι για να επιτευχθεί κάποια πρόοδος στον τομέα της δυνατότητος συγκρίσεως και εναρμονίσεως των ετησίων λογαριασμών των σιδηροδρομικών επιχειρήσεων, πρέπει να συσταθεί μία συμβουλευτική επιτροπή που να βοηθά την Επιτροπή σ' αυτόν τον τομέα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός έχει σαν αντικείμενο να επιτύχει τη σύγκριση των ετησίων λογαριασμών των σιδηροδρομικών επιχειρήσεων. Κατά την έννοια του παρόντος κανονισμού ως "ετήσιοι λογαριασμοί" νοούνται ο ισολογισμός και ο λογαριασμός "κέρδη και ζημιές" σύμφωνα με τα άρθρα 3 και 4.
Άρθρο 2
Ο παρών κανονισμός ισχύει για τις ακόλουθες επιχειρήσεις σιδηροδρόμων:
- Societe nationale des chemins de fer belges (SNCB)/Nationale Maatschappij der Belgische Spoorwegen (NMBS),
- Danske Statsbaner (DSB),
- Deutsche Bundesbahn (DB)
- Societe nationale des chemins de fer francais (SNCF),
- Coras Iompair Eireann (CIE),
- Azienda autonoma delle ferrovie dello Stato (FS)
- Societe nationale des chemins de fer luxembourgeois (CFL),
- Naamloze Vennootschap Nederlandse Spoorwegen (NS),
- British Railways Board (BRB),
- Northern Ireland Railways Company Ltd (NIR).
Άρθρο 3
Οι επιχειρήσεις σιδηροδρόμων προσαρμόζουν κάθε χρόνο και για πρώτη φορά για την οικονομική χρήση του 1977 τα ετήσια αποτελέσματα που υπολογίστηκαν σύμφωνα με τις ισχύουσες εθνικές διατάξεις, στους τύπους των ετησίων λογαριασμών που εκτίθενται στα παραρτήματα I και III.
Άρθρο 4
1. Ο ισολογισμός προσαρμόζεται σύμφωνα με το παράρτημα I, βάσει των στοιχείων της ονοματολογίας που εκτίθεται στο παράρτημα II.
2. Ο λογαριασμός "κέρδη και ζημιές" προσαρμόζεται σύμφωνα με το παράρτημα III, βάσει των στοιχείων της ονοματολογίας που εκτίθεται στο παράρτημα IV.
3. Οι επιχειρήσεις σιδηροδρόμων προσθέτουν στους ετήσιους λογαρισμούς επεξηγηματικές σημειώσεις. Οι σημειώσεις αυτές δείχνουν κυρίως:
- τις παρεκκλίσεις από την ονοματολογία που δημιουργούνται κατά την καταγραφή των προσαρμοσμένων λογαριασμών, τις αιτίες αυτών των παρεκκλίσεων και τις συνέπειες που είναι δυνατό να προκαλέσουν τη δυνατότητα συγκρίσεως των προσαρμοσμένων λογαριασμών,
- τις μεθόδους υπολογισμού που χρησιμοποιούνται για στοιχεία η αξία των οποίων υπόκειται σε εκτίμηση, όπως π.χ. η απόσβεση, εργασίες εν εξελίξει και πάγια κεφάλαια.
Η Επιτροπή δύναται να ζητήσει συμπληρωματικές εξηγήσεις, προκειμένου να επιτύχει τη δυνότητα συγκρίσεως που αναφέρεται στο άρθρο 1.
Άρθρο 5
1. Οι επιχειρήσεις σιδηροδρόμων διαβιβάζουν στην Επιτροπή, εντός δώδεκα μηνών από το τέλος της λογιστικής χρήσεως, τους ετήσιους προσαρμοσμένους λογαριασμούς που προβλέπονται στο άρθρο 3.
2. Έξι μήνες μετά τη λήψη των πληροφοριών που προβλέπονται στην παράγραφο 1 η Επιτροπή παρουσιάζει στο Συμβούλιο μία συνοπτική έκθεση.
Άρθρο 6
1. Συνιστάται συμβουλευτική επιτροπή παρά τη Επιτροπή για να την επικουρεί στην εφαρμογή του παρόντος κανονισμού.
2. Η επιτροπή παρέχει τη γνώμη της σε όλα τα θέματα σχετικά με τα προβλήματα και τις λύσεις που συνδέονται με τη βελτίωση της δυνατότητος συγκρίσεως των ετησίων προσαρμοσμένων λογαρισμών και για την προώθηση μιας μεγαλύτερης εναρμονίσεως της λογιστικής των σιδηροδρομικών επιχειρήσεων.
3. Η επιτροπή προεδρεύεται από έναν αντιπρόσωπο της Επιτροπής. Κάθε Κράτος μέλος αποστέλλει δύο αντιπροσώπους, τους οποίους αυτό διορίζει. Τα μέλη της επιτροπής δύνανται να βοηθηθούν από εμπειρογνώμονες που αυτά τα ίδια διορίζουν.
4. Τα συμπεράσματα της επιτροπής περιέχονται στην έκθεση την οποία η Επιτροπή απευθύνει στο Συμβούλιο κάθε δύο χρόνια, κατ' εφαρμογή του άρθρου 14 παράγραφος 1 της αποφάσεως αριθ. 75/327/ΕΟΚ του Συμβουλίου.
Άρθρο 7
Προ της 1ης Ιανουρίου 1983 η Επιτροπή, λαμβάνοντας υπόψη την πείρα που αποκτήθηκε, τις εξελίξεις στον τομέα του λογιστικού συστήματος και τη γνώμη της συμβουλευτικής επιτροπής, υποβάλλει αν παραστεί ανάγκη προτάσεις τροποποιήσεως του παρόντος κανονισμού και των παραρτημάτων, με σκοπό να βελτιωθεί η δυνατότης συγκρίσεως των ετησίων λογαριασμών.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 12 Δεκεμβρίου 1977.

Labels: 4
1